Зыри къытекIуакъым
Азербайджаным и къалащхьэ Баку мы махуэхэм щекIуэкIа грепплингымкIэ (бэнэкIэ зэмылIэужыгъуэ зыбжанэ къызэщIеубыдэ) дунейпсо чемпионатым ди лъахэгъу Гуэнгъэпщ Астемыр дыщэ медалыр къыщихьащ.
Зэхьэзэхуэм хэтащ къэрал 25-м икIахэр икIи я ныбжь елъытауэ ахэр гупитхуу гуэшат. Налшык и «Аллигатор» спорт клубым ГъукIэжь Астемыррэ Джырандокъуэ Амиррэ я деж зыщызыгъасэ Гуэнгъэпщ Астемыр финал зэIущIэм хьэрхуэрэгъу къыщыхуэхъуа шэшэн щIалэр, зы Iэмали иримыту, хигъэщIащ икIи дуней псом и чемпион хъуащ.
Абы иужькIэ Астемыр хэтащ Уфа (Башкирие) щекIуэкIа ММА-мкIэ Урысей Федерацэм и зэхьэзэхуэм. Абыи ди лъахэгъум япэ увыпIэ къыщихьащ.
Щокъуий Iэминэ.
